मंत्री कल्ला के नाम से बने अकाउंट से हुए ट्वीट ने बढ़ाई स्टूडेंट्स की बेचैनी
Rajasthan Board of Secondary Education (RBSE) 10th Result 2023 Date Update सोशल मीडिया पर मंत्री बीडी कल्ला के नाम से एक फर्जी ट्विटर अकाउंट चल रहा है। इस अकाउंट पर कवर इमेज
राजस्थान माध्यमिक शिक्षा बोर्ड ने 10वीं कक्षा का रिजल्ट जारी कर दिया है। इस तरह का मैसेज सोशल मीडिया पर तेजी से शेयर किया जा रहा है। जिसे शिक्षा मंत्री बीडी कल्ला के नाम से बने फर्जी ट्विटर अकाउंट से ट्वीट किया गया है। इस मैसेज को माध्यमिक शिक्षा बोर्ड की सचिव मेघना चौधरी ने फर्जी बताया है।
सोशल मीडिया पर मंत्री बीडी कल्ला के नाम से एक फर्जी ट्विटर अकाउंट चल रहा है। इस अकाउंट पर कवर इमेज और प्रोफाइल पिक्चर दोनों बीडी कल्ला के असली ट्विटर अकाउंट की ही लगाई गई है।
इस ट्वीटर अकाउंट से शनिवार को 10वीं का रिजल्ट जारी होने का ट्वीट किया गया। कुछ ही देर में स्टूडेंट्स तक भी ये पहुंच गया। स्टूडेंट्स ने बोर्ड की वेबसाइट को खंगाला को रिजल्ट नहीं मिला। इससे असमंजस की स्थिति बन गई।
बीडी कल्ला के नाम से बने फर्जी अकाउंट को 469 लोगों ने ही फॉलो कर रखा है। जबकि शिक्षा मंत्री बीडी कल्ला के ऑफिशियल ट्विटर अकाउंट को 3 लाख 26 हजार से ज्यादा लोगों ने फॉलो कर रखा है।
दैनिक भास्कर ने इस ट्वीट के बारे में माध्यमिक शिक्षा बोर्ड की सचिव मेघना चौधरी से बात की...
शरारती तत्वों ने अफवाह फैलाई
बोर्ड की सचिव मेघना चौधरी ने बताया- कुछ शरारती तत्वों ने शिक्षा मंत्री की फेक आईडी से सोशल मीडिया पर सेकेंडरी एग्जाम का रिजल्ट जारी करने की अफवाह फैलाई है। फिलहाल बोर्ड ने दसवीं का रिजल्ट जारी नहीं किया है। बोर्ड की ओर से दसवीं का रिजल्ट जून महीने के शुरुआती सप्ताह में जारी किया जाएगा। ऐसे में सोशल मीडिया पर फैलाई जा रही झूठी अफवाहों पर स्टूडेंट और पेरेंट्स विश्वास नहीं करें। बोर्ड की ओर से या फिर शिक्षा मंत्री के ऑफिशियल ट्विटर अकाउंट से जारी मैसेज और सूचनाओं को ही सच मानें।
मंत्री बोले- कानूनी कार्रवाई की जाएगी
इस पूरे मामले पर शिक्षा मंत्री बीडी कल्ला ने कहा- मेरे फर्जी ट्विटर अकाउंट से 10वीं क्लास के रिजल्ट को लेकर झूठा और गलत मैसेज वायरल किया गया है। इसको लेकर कानूनी कार्रवाई की जाएगी। मैं आम स्टूडेंट और उनके परिजनों से अपील करूंगा कि वह मेरे नाम से बने किसी भी फर्जी अकाउंट के मैसेज पर विश्वास नहीं करें।
ब्लू टिक नहीं होने से हुई गलतफहमी
ट्विटर पर ब्लू टिक जाने का नुकसान शिक्षा मंत्री बीडी कल्ला को उठाना पड़ रहा है। अब तक ब्लू टिक होने की वजह से स्टूडेंट्स शिक्षा मंत्री के अधिकृत अकाउंट की सूचनाओं को ही सही मान रहे थे। ब्लू टिक हटने के बाद शिक्षा मंत्री कल्ला के नाम से अलग-अलग सोशल मीडिया प्लेटफॉर्म पर कई अकाउंट बन गए हैं। इसको लेकर अब मंत्री ने पुलिस में मामला दर्ज करवाने की बात कही है।